
ก่อนหน้านี้ผมไม่รู้จักร้านนี้มาก่อนเลย ถึงแม้จะอยู่ละแวกบ้านก็ตาม (มารู้ทีหลังว่าร้านนี้เคยออกรายการทีวีด้วยครับ) ผมได้ยินชื่อร้านนี้จากคำแนะนำของคนที่รู้จักครับ พอดีมีโอกาสได้ผ่านมาช่วงเย็นก่อนกลับเข้าบ้านถือโอกาสมาลองทานตามคำแนะนำ

“ครัวแม่น้องหนุน” เป็นร้านอาหารไทยสไตล์พื้นบ้าน (ไม่ใช่แนวประยุกต์หรือฟิวชั่น) มีเมนูพวกซีฟู้ดกินกับน้ำจิ้มแซบๆให้บริการ เมนูอาหารบางอย่างออกไปทางแนวอาหารป่า รสชาติจัดจ้าน เหมาะสำหรับเป็นกับแกล้มพร้อมนั่งคุยชิลๆกันแบบรับลมธรรมชาติ เพราะที่ร้านนี้อยู่ติดริมแม่น้ำเจ้าพระยาเลยครับ

[บรรยากาศร้าน:]

บรรยากาศเป็นสไตล์แบบบ้านไม้เก่าๆแนวชาวบ้านๆที่อาศัยอยู่ริมแม่น้ำมาตั้งแต่ดั้งเดิม ไม่ได้ตกแต่งหรือปรับปรุงเพิ่มเติมอะไรมากครับ อย่างที่ผมเกริ่นไปคือติดริมน้ำเจ้าพระยา เชิงสะพานพระนั่งเกล้า ฝั่งไทรม้า ร้านมีที่นั่งจำนวนไม่เยอะมาก ขนาดกลางๆ โซนที่นั่งริมน้ำมีอยู่ไม่กี่โต๊ะ นอกนั้นก็เขยิบเข้ามาในตัวร้านด้านใน ร้านนี้ไม่มีห้องแอร์นะครับ เน้นรับลมธรรมชาติอย่างเดียว

[ที่ตั้งและการเดินทาง:]

ร้านนี้จะอยู่ในซอยหรือถนนบ้านไทรม้า เชิงสะพานพระนั่งเกล้าฝั่งขาออกไปบางบัวทอง จุดสังเกตคือร้านนี้จะอยู่ใกล้กับร้านแดรี่ควีนและร้านธรรมชาติ ใกล้ๆกันเลยร้านนี้มาหน่อยจะเป็นร้านบ้านส้มตำ สาขาพระนั่งเกล้า คนที่อยู่แถวนี้น่าจะรู้จักโซนตรงนี้ดีเพราะมีร้านอาหารบรรยากาศริมน้ำอยู่เยอะครับ

การเดินทางถ้ามาจากแยกแคราย ใช้ถนนรัตนาธิเบศร์ตรงมาที่สะพานพระนั่งเกล้า ลงจากสะพานให้ชิดซ้ายเห็นป้ายกลับรถตรงเชิงสะพานให้เลี้ยวกลับรถแล้วเข้าซอยทางขาวมือที่มีป้ายว่าแดรี่ควีน ตรงเข้ามาในซอยประมาณ 50 เมตร จะเห็นร้านครัวแม่น้องหนุนอยู่ทางซ้ายมือ มีป้ายร้านให้เห็นชัดเจน ลานจอดรถอยู่ด้านหน้าทางเข้าร้านเลย รองรับรถได้ค่อนข้างเยอะครับ

ร้านเปิดทุกวัน เวลา 9:30 – 23:00

[เมนูเด่น:]
กุ้งชุบแป้งทอด, ยำดอกขจรกุ้ง, เนื้อปูผัดผงกะหรี่, ผัดเผ็ดหมูป่า, ปลาเก๋า 3 รส, ต้มยำกุ้งน้ำข้น
เมนูรอง: ปลาหมึกผัดไข่เค็ม, ยำถั่วพู, ไก่คั่วเกลือ, หมูสะเต๊ะ

[เมนูอาหารที่สั่ง:] สำหรับทาน 2 คน

• ต้มยำรวมมิตรน้ำใส [120 บาท] ถ้าเป็นน้ำข้นเค้าจะคิด 150 บาท สิ่งที่ดึงดูดเมื่อแรกเห็นตอนมาเสิร์ฟคือเค้าใส่มาในชามทรงก้นสี่เหลี่ยมค่อนข้างใหญ่มาก และให้มาเป็นทัพพีตักข้าวเลยสำหรับตักแบ่งแยกลงแต่ละคน ในชามนี้มีเครื่องค่อนข้างครบเลยคือ กุ้งแม่น้ำขนาดเล็ก 2 ตัว ปลาหมึก (ผมว่าสดดี เด้งๆ) หอยแมลงภู่

• ทอดมันปลากราย มาเสิร์ฟ 5 ชิ้นใหญ่ๆ โรยด้วยใบกะเพราทอดกรอบ ส่วนตัวทอดมันเหนียวดีครับ ไม่ได้ผสมแป้งเยอะ ส่วนน้ำจิ้มทอดมันออกหวานหน่อย

• ปลาเนื้ออ่อนทอดกระเทียม [250 บาท] ได้ปลาเนื้ออ่อนมา 2 ตัวขนาดกลางๆ โรยมาด้วยกระเทียมที่ลงทอดมาสีเหลืองทองดูน่าทานมาก กินกับน้ำจิ้มซีฟู้ด ส่วนตัวผมว่าจานนี้แพงไปหน่อยครับ

มื้อนี้รวมข้าวกับเครื่องดื่มทั้งหมดค่าเสียหายประมาณ 500 บาทพอดี (ไม่ถึงดี) ร้านลักษณะนี้ไม่มีบวกชาร์จค่าอะไรเพิ่มครับ สำหรับ 2 คนถือว่าอิ่มมากครับกับอาหารที่สั่ง ราคาไม่แพงมาก ไม่เกินห้าร้อยบาท


สรุปโดยรวมสำหรับร้านนี้ส่วนตัวผมถือว่ารสชาติอาหารที่สั่งมา (ไม่ใช่อาหารแนะนำหรือเมนูเด่นของร้านเลย) ถือว่าทำออกมาได้ไม่น่าเกียจเลย ผมให้ผ่านครับ

• จุดเด่นคือ อาหารแต่ละอย่างปริมาณค่อนข้างเยอะ ในราคาที่คุ้มค่า คุณภาพถือว่ากลางๆถึงดีสำหรับบางเมนู สามารถมาทานเพื่อเปลี่ยนบรรยากาศจากร้านในเมือง
• จุดเสียหลักๆที่ผมคิดไว้คือเรื่องบริการ พนักงานเรียกแล้วไม่ค่อยตอบสนองเท่าไหร่ ส่วนความเร็วในการมาเสิร์ฟผมว่าบางอย่างที่ทำได้เร็วอย่างต้มยำก็มาเร็วทันใจ ส่วนอันไหนที่ต้องเตรียมนานอย่างปลาเนื้ออ่อนทอดกระเทียมก็มาช้าเหมือนกันครับ และถ้าได้นั่งโต๊ะในๆหน่อย ช่วงที่ไม่มีลมพัดอาจร้อนได้ครับ

ผมให้ 3 ดาวครับ